VIII. Makatsinikán nitu limakuat:
a) Wakg tamakamaxkín tiyat, chuchut xawa kakiwín ixlakán pulatamán, titsuntín chu lilankán pulataman, nemá tatlawanit xanapuxkún ixlilakkaxlanapulatamat, Mapakgsinanín xalak Lakatunupulatamatni, usu atunu katiwayá mapakgsiná xalakatsú akxni akglhtinpusa lata' wan nak Tapakgsin xla 25 xpapá' junio kata 1856 xawa xamakgapitsín tapakgsin chu xalimakgantuxtintapakgsin.|b) Wakg concesiones: xatalakkaxlan usu xatastán tiyat, chuchut xawa kakiwín, nemá tatlawanít ixpumakgamakgtayan mapakgsiná xla Tamalhuwit, xla pukiná usu atunu katiwayá lipulatamat limapakgsiná, lata tsuku ixlikgalhtúm ixpapá' diciembre kata 1876, lata chi, lata nemá tanukanít chu chipakanit nixakatamakanajlit lichalhuwatiyat, tiyat nemá limakxtum makgpitsikanít usu atipatumlitúm, nemá tatapakgsi nak pulataman, titsuntín chu tilankán pulatamán xawa lakatunu pulataman.|c) Wakg talakkaxtlawat xatalaklhkán usu xatamapitsin, tatalakkaxlan, tamakamaxkin usu tastawalikgón nemá tlawakanít lata' ixwi kilhtamakú nemá lichiwinán wilacha litapitsi, por compañías, makgatanksananín usu atunu mapakgsinanín xalak, lakatunu pulatamatni usu xalak Lipulatamatní wa chi katatanukanít usu katachipakanít nixakatamakanajlit tiyat, chuchut xawa, kakiwín xla lichalhuwatiyat, tiyat nemá limakxtum makgpitsikanit, usu atipatumlitúm, nemá tatapakgsi nak lakatunu pulataman.|Tatamakgxtakga exceptuadas nak xapulh nituliwakuat, watayá tiyat nemá kalakkaxtlawakanít akxni makgpitsinanka lata wan Tapakgsin xla 25 ixpapa' junio kata 1856 chu kakgalhíkán piwa nak ixtukuwiní nemá lakkaxtlawanít xatatlajat liwaka akgkáw kata akxni ixlitilanka ni litiwaka tipuxamakáw hectáreas.